שתלתם ניגונים בי אימי ואבי

ניגונים מזמורים שכוחים

גרעינים גרעינים נשאם לבבי

עתה הם עולים וצומחים

עתה הם שולחים פוארות בדמי

שורשיהם בעורקי שלובים

ניגוניך אבי ושירייך אימי בדופקי נעורים ושבים

אבא

כל כך אהבת את השיר הזה ובדרכו גם גידלת אותנו. וכמו בשיר העברת בדרכך הצנועה אלינו את המסרים והערכים שלך ואת הניגונים שאהבת.

רק כשבגרתי הבנתי עד כמה הם חילחלו לתוכי ועלו וצמחו ושלחו פוארות – ענפים.

האהבה שלך לטבע ולנופים של הארץ וסביבתה. בימי שישי היית מראה לנו שקופיות מטיולים בארץ ובסיני ומאחורי כל שקופית היה סיפור. בסוף י"ב כשרציתי לנסוע ללונדון במקום לסיני, אמרת לי: " אבל מה יש בלונדון שאין בחדרה?" לא הצלחת להבין איך אני מוותרת על הנופים של סיני שכל כך אהבת. כשנסענו לטיולים המשפחתיים בצפון שאהבת, תמיד כאב לך ולא הבנת, איך אנחנו ישנים בנסיעה או מדברים ולא מסתכלים על הנוף. כל מקום שבו טיילנו תמיד התחבר לאיזה סיפור שהכרת ושקשור בתולדות המדינה.

אבל משהו מזה בכל זאת חילחל וכשגדלתי גם אני נמשכתי את הנופים של הצפון ובתוכם בחרתי לגור.

תמיד דיברת על כמה חשוב שנלמד ונתקדם. כשהתקבלתי לקןרס קצינות מייד חשבתי על כמה זה ישמח אותך ומשם המשכתי לתואר ראשון ואתה שאלת: "נו ומה עם תואר שני?" ואחרי שעשיתי תואר שני אמרת: "נו ומתי הדוקטורט? "

כשהיינו ילדים בימי שישי ובימי הולדת היית עושה הקרנות של סרטים מצויירים אילמים במסרטה שלך, אצלנו במרפסת, שאתה היית מדובב, וכל ילדי הקיבוץ היו באים לראות ואחר כך היו מבקשים "איציק תלך על הידיים" ואתה היית הולך הלוך וחזור בשביל על הידיים.

עם השנים ועם הירידה בשמיעה, לא הסתגלת למכשיר השמיעה והסתגרת יותר ויותר. אבל בכל זאת מצאנו יחד זמן איכות, כשהיינו עושים יחד הליכות בשדות של כפר חיים ולמדתי ללכת תמיד בצד של האוזן השומעת. בכל פעם מחדש התפעלת מהשקיעה ומכך שבכל יום השקיעה היא אחרת. אהבתי לדבר איתך ולשמוע את הסיפורים שלך. אני לא יודעת כמה אנשים בסביבתך הכירו את חוש ההומור המיוחד לך.

כשישבתי לצידך בבית חולים הזכרת כמעט בכל ביקור שלי, את הטיולים שהיינו עושים יחד וכאב לך שלא יהיו יותר הטיולים האלו ובכל זאת טיילנו קצת עם כיסא הגלגלים בקירבת בית החולים ושרנו יחד שירים שאהבת. שאלת אותי מה סבא אלינזון היה חושב אם היה רואה אותך במצב כזה, שכל כך רצית להמנע מלהיות בו. הלוואי ואתה נמצא איתו ועם סבתא ברוריה בדרך כלשהי.

מוריה

* לאחר ההקראה יושמע השיר " ניגונים" גירסא של יהודית רביץ